CELEX: 52014PC0664
Language: hu
Date: 2014-10-29
Title: Javaslat A TANÁCS HATÁROZATA a Seychelle Köztársaság Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belül képviselendő európai uniós álláspont meghatározásáról

|
			
		
		
		52014PC0664
		
			Javaslat A TANÁCS HATÁROZATA a Seychelle Köztársaság Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belül képviselendő európai uniós álláspont meghatározásáról /* COM/2014/0664 final - 2014/0307 (NLE) */
			
				
		
		
			
			   	INDOKOLÁS
I. BEVEZETÉS
Befejező szakaszba érkeztek a
Kereskedelmi Világszervezet (WTO) tagjai és a Seychelle-szigetek közötti
tárgyalások, melyek a Seychelle-szigeteknek a szervezethez történő
csatlakozására vonatkozó feltételekre irányultak. Ezt 19 évig tartó
tárgyalássorozat előzte meg, amely akkor kezdődött, amikor a
Seychelle-szigetek 1995-ben benyújtotta a WTO-hoz való csatlakozás iránti
kérelmét. A Seychelle-szigetek csatlakozás iránti kérelmének vizsgálatakor
figyelembe vették a
Seychelle-szigetekkel az AKCS–EU partnerség keretében fennálló általános
kétoldalú kereskedelmi kapcsolatokat, valamint a
Seychelle-szigetek kötelezettségvállalását a kereskedelem liberalizálásának
folytatására a teljes körű gazdasági partnerségi megállapodás keretében. A
Seychelle-szigetek csatlakozására vonatkozó feltételek jóváhagyására az EUMSZ
tanácsi határozatot ír elő, mielőtt a csatlakozást az EU hivatalosan
támogatni tudná a WTO-ban.
A csatlakozási feltételek összefoglalása az
alábbiakban olvasható.
II. A SEYCHELLE-SZIGETEK WTO-HOZ
TÖRTÉNŐ CSATLAKOZÁSÁT SZABÁLYOZÓ FELTÉTELEK ÁGAZATONKÉNTI ÖSSZEFOGLALÁSA
Kötelezettségvállalások jegyzéke
Áruk (általános)
A Seychelle-szigetek
kötelezettségvállalásainak a csatlakozáskor alkalmazandó listája tekintetében a
végleges lekötött vámtételek átlaga 16,1 %.
A mezőgazdasági termékek esetében a
végleges lekötött vámtételek 26,8%-os átlagértéke magasabb az ipari termékekre
megállapított 10,5%-nál. 
Valamennyi végleges lekötött vámtételt a
Seychelle-szigetek a csatlakozástól kezdődően fogja alkalmazni.
Az ilyen átlagértékeket mutató vámszintek
indokoltak a Seychelle-szigetek kis mérete, valamint gazdaságának
sebezhetősége miatt. A korábbi uniós gyakorlat szerint az ilyen
mértékű vámszinteket hasonló méretű gazdaságok esetében ésszerű
voltuk miatt elfogadták.
Ipari áruk 
–              
A nem mezőgazdasági termékekre vonatkozó
átlagos végső lekötött vámtarifa 10,5 %.
–              
A legmagasabb, mintegy 25%-os átlagértékek a
halászat, a bútorok és a lábbelik vonatkozásában figyelhetők meg.
–              
A Seychelle-szigetek vámmentességet nyújt a
gyógyszerekre, orvosi berendezésekre és az információtechnológiai termékekre,
amelyekre a végső lekötött vámtarifát 0%-ban határozták meg.
–              
A legmagasabb vámcsúcsokat a 200%-os vámok jelentik
az újrafutózott/utánvágott abroncsok és a használt ruházat esetében. 
Mezőgazdasági áruk 
–              
A mezőgazdasági termékek végleges lekötött
vámtételeinek átlaga 26,8 %.
–              
A mezőgazdasági áruknál a legmagasabb
vámcsúcsokat a műanyag palackozású sörre és whiskyre kivetett 250%-os
vámok, valamint a dohányra kivetett 200 %-os vámok jelentik .
Szolgáltatások 
A Seychelle-szigetek a szolgáltatási ágazatok
széles körében vállal piacrajutási és nemzeti elbánásra vonatkozó
kötelezettséget, ideértve többek között a szakmai, számítástechnikai és egyéb
üzleti szolgáltatásokat, a kommunikációs szolgáltatásokat, az építőipari,
forgalmazási, oktatási, környezetvédelmi, pénzügyi (biztosítási és banki),
egészségügyi és szociális, turisztikai szolgáltatásokat, valamint (tengeri,
illetve kiegészítő) közlekedési szolgáltatásokat.
Jegyzőkönyvbe foglalt
kötelezettségvállalások
A csatlakozási folyamat végső, többoldalú
szakaszában a WTO tagjai igyekeztek közösen biztosítani, hogy a
Seychelle-szigetek kereskedelmi törvényei és intézményei alapvetően
összhangba kerüljenek a WTO szabályaival és megállapodásaival, kiemelve ezeket
a csatlakozási jegyzőkönyvben és a munkacsoport jelentésében. Ezek alapján
a Seychelle-szigetek a munkacsoport jelentésében szereplő szabványos
kötelezettségvállalásokat tett és lemondott esetleges átmeneti időszakokról,
kivéve a kereskedelem technikai akadályairól szóló WTO-egyezményt, amelynek
maradéktalan végrehajtására csak 2015 decemberétől kerül sor. 
Ebben a vonatkozásban a Seychelle-szigetek
egyebek mellett kötelezettséget vállalt az összes többi vám és díj lebontására,
valamint 0%-os mértékre történő lekötésére a csatlakozáskor, továbbá a
néhány egységes támogatási rendszerhez (SPS) kapcsolódó termékekre vonatkozóan
(nyersbőrre és szőrmére, valamint pálma növényekre), használt
gépkocsikra, balkormányos járművekre, autókarosszériákra és álcázóruhákra
jelenleg fennálló importtilalom egy engedélyezési rendszerrel történő
felváltására.
III. AJÁNLÁS
A Bizottság, mely jóváhagyásra benyújtja a
Tanácshoz a Seychelle-szigetek WTO-csatlakozásának feltételeit, úgy véli, hogy
ezek a piacnyitási kötelezettségvállalásoknak kiegyensúlyozott, ám mégis
ambiciózus csomagját jelentik, ami jelentős előnyöket fog biztosítani
a Seychelle-szigeteknek és WTO-beli kereskedelmi partnereinek egyaránt.
2014/0307 (NLE)
Javaslat
A TANÁCS HATÁROZATA
a Seychelle Köztársaság Kereskedelmi
Világszervezethez történő csatlakozása tekintetében a Kereskedelmi
Világszervezet Általános Tanácsán belül képviselendő európai uniós
álláspont meghatározásáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 91. cikkére,
100. cikke (2) bekezdésére, valamint 207. cikke (4) bekezdésének első
albekezdésére, 218. cikke (9) bekezdésével összefüggésben,
tekintettel az Európai Bizottság javaslatára,
mivel:
(1)       A Seychelle Köztársaság
kormánya 1995. május 31-én benyújtotta a Kereskedelmi Világszervezetet (WTO)
létrehozó Marrakeshi Egyezményhez történő csatlakozás iránti kérelmét az
Egyezmény XII. cikkének megfelelően.
(2)       1995. július 11-én létrejött
a Seychelle Köztársaság csatlakozásával foglalkozó munkacsoport annak
érdekében, hogy megállapodásra jusson a Seychelle Köztársaság és valamennyi
WTO-tag számára egyaránt elfogadható csatlakozási feltételekről.
(3)       A Bizottság az Unió nevében
tárgyalást folytatott azokról a Seychelle Köztársaság részéről
teljesítendő, a piacnyitásra vonatkozó átfogó kötelezettségvállalásokról,
melyek eleget tesznek az Unió kéréseinek, figyelembe véve a
Seychelle-szigetekkel az AKCS–EU partnerség keretében fennálló általános kétoldalú
kereskedelmi kapcsolatokat, valamint a Seychelle-szigetek
kötelezettségvállalását a kereskedelem liberalizálásának folytatására a teljes
körű gazdasági partnerségi megállapodás keretében.
(4)       Ezeket a
kötelezettségvállalásokat most a Seychelle Köztársaságnak a WTO-hoz
történő csatlakozásáról szóló jegyzőkönyv tartalmazza.
(5)       A WTO-csatlakozás várhatóan
kedvezően és tartósan hozzájárul a Seychelle Köztársaság gazdasági
reformfolyamatához és fenntartható fejlődéséhez.
(6)       A csatlakozási
jegyzőkönyvet ezért jóvá kell hagyni.
(7)       A WTO-t létrehozó egyezmény
XII. cikke előírja, hogy a csatlakozás feltételeiről a csatlakozó
tagnak és a WTO-nak meg kell állapodnia, és azokat a WTO részéről a WTO
miniszteri konferenciája hagyja jóvá. A WTO-t létrehozó egyezmény IV. cikkének
2. pontja előírja, hogy a miniszteri konferencia ülései közötti
időszakokban annak feladatait az Általános Tanács látja el.
(8)       Ennek megfelelően a
Seychelle Köztársaság WTO-csatlakozása tekintetében a WTO Általános Tanácsán
belül képviselendő uniós álláspontot meg kell határozni,
ELFOGADTA EZT A HATÁROZATOT: 
1. cikk
Az Európai Unió által a Kereskedelmi
Világszervezet Általános Tanácsában a Seychelle Köztársaság WTO-hoz
történő csatlakozása tekintetében képviselendő álláspont: a
csatlakozás jóváhagyása.
2. cikk
Ez a határozat az elfogadásának napján lép
hatályba.
Kelt Brüsszelben, -án/-én.
                                                                       a
Tanács részéről
                                                                       az
elnök